MJD ขายหุ้นกู้วันเดียวหมดเกลี้ยง 400 ลบ. เตรียมนำเงินลงทุนขยายธุรกิจ
MJD ขายหุ้นกู้วันเดียวหมดเกลี้ยง 400 ลบ. เตรียมนำเงินลงทุนขยายธุรกิจ
MJD ขายหุ้นกู้วันเดียวหมดเกลี้ยง 400 ลบ. เตรียมนำเงินลงทุนขยายธุรกิจ
25 มิ.ย. 2563

นางสาวเพชรลดา พูลวรลักษณ์ กรรมการบริหาร บริษัท เมเจอร์ ดีเวลลอปเม้นท์ จำกัด (มหาชน) หรือ MJD เปิดเผยว่า บริษัทได้เปิดเสนอขายหุ้นกู้มูลค่าการเสนอขายรวม 400 ล้านบาท ให้แก่ผู้ลงทุนสถาบันและผู้ลงทุนรายใหญ่ ระหว่างวันที่ 22-24 มิ.ย.63 โดยหลังจากเปิดขายในวันแรก ปรากฏว่าได้รับการตอบรับเป็นอย่างดี จนทำให้หุ้นกู้มูลค่า 400 ล้านบาทสามารถขายได้หมด
ทั้งนี้ หุ้นกู้ดังกล่าว เป็นหุ้นกู้อายุ 2 ปี 6 เดือน อัตราดอกเบี้ยคงที่ 6.80% โดยมีการชำระดอกเบี้ยทุก 3 เดือนตลอดอายุของหุ้นกู้ โดยมีผู้ดำเนินการจัดจำหน่ายหุ้นกู้ 2 ราย คือบริษัทหลักทรัพย์ โกลเบล็ก จำกัด และบริษัทหลักทรัพย์ กรุงไทย ซีมิโก้ จำกัด
“การเสนอขายหุ้นกู้ของทางบริษัทในครั้งนี้ยังคงได้รับการตอบรับที่ดีเยี่ยมจากผู้ลงทุน และถือเป็นการตอบรับที่น่าพึงพอใจ เมื่อเทียบกับสถานการณ์การเสนอขายหุ้นกู้ในกลุ่มอสังหาริมทรัพย์ช่วงที่ผ่านมา เรื่องดังกล่าวแสดงให้เห็นว่าผู้ลงทุนยังคงมั่นใจในทิศทางและผลการดำเนินงานของ MJD ที่ยังคงสามารถเติบโตได้ แม้จะต้องเผชิญกับข้อจำกัดหลายอย่าง ในช่วงสถานการณ์ COVID-19 ตลอดจนพึงพอใจในผลตอบแทนจากอัตราดอกเบี้ย ซึ่งเป็นอัตราที่จูงใจเมื่อเทียบกับการลงทุนในช่องทางอื่น ๆ” นางสาวเพชรลดา กล่าว
สำหรับแผนการระดมทุนในครั้งนี้ บริษัทจะนำเงิน 270 ล้านบาท ไปใช้เป็นเงินทุนหมุนเวียนและขยายธุรกิจตลอดปี 2563 ซึ่งจะช่วยส่งผลให้ทั้งรายได้และกำไรของบริษัทฯ เป็นไปตามเป้าหมายที่วางไว้ ขณะที่ส่วนที่เหลืออีกประมาณ 130 ล้านบาท ไปใช้สำหรับชำระคืนตั๋วแลกเงินที่จะครบกำหนดชำระในเดือน ส.ค.นี้
ขณะที่ผลการดำเนินงานในช่วงไตรมาส 1/2563 ของบริษัท ไม่ได้รับผลกระทบจากสถานการณ์ COVID-19 มากนัก โดยบริษัทยังสามารถโอนกรรมสิทธิ์โครงการที่เพิ่งสร้างเสร็จใหม่อย่างโครงการเมทริส พระราม 9-รามคำแหง ได้ตามแผนงาน ส่งผลให้ไตรมาส 1/2563 บริษัทมีรายได้ถึง 1,993.07 ล้านบาท และมีกำไรสุทธิถึง 198.43 ล้านบาท ขณะเดียวกัน บริษัทยังมีแบ็คล็อก ณ สิ้นไตรมาส 1/2563 อยู่ที่ราว 10,000 ล้านบาท โดยจะทยอยรับรู้รายได้อย่างต่อเนื่องจนถึงปี 2565 พร้อมทั้งเตรียมลงทุนขยายธุรกิจเพิ่มเติมในปี 2563 ต่อเนื่องไปถึงปี 2564
ทั้งนี้จากการจัดอันดับความน่าเชื่อถือของบริษัท ทริสเรทติ้ง จำกัด เมื่อวันที่ 19 ก.ค.62 บริษัท เมเจอร์ ดีเวลลอปเม้นท์ จำกัด (มหาชน) ได้รับการจัดอันดับความน่าเชื่อถืออยู่ที่ระดับ “BB+, Stable”